29.9.2023
EL
Επίσημη Εφημερίδα της Ευρωπαϊκής Ένωσης
C 344/91
Γράφημα 6
Κάλυψη σταθερών δικτύων VHCN στην ΕΕ.
Ιστορικά δεδομένα, πορεία της ψηφιακής δεκαετίας (DD) και βασική πορεία προς το 2030
Ο τρέχων δείκτης για την κάλυψη σταθερών δικτύων VHCN, με βάση τον τρέχοντα δείκτη ψηφιακής οικονομίας και κοινωνίας, καλύπτει δίκτυα που είναι επί του παρόντος σε θέση να παρέχουν συνδεσιμότητα gigabit.
Ωστόσο, αυτό ίσως περιλαμβάνει και δίκτυα που επί του παρόντος δεν παρέχουν συνδεσιμότητα gigabit, ιδίως σε συνθήκες αιχμής.
Αυτό ισχύει, για παράδειγμα, για τα δίκτυα DOCSIS 3.1 που δεν έχουν αναπτύξει οπτικές ίνες αρκετά κοντά στον τελικό χρήστη.
Ωστόσο, επί του παρόντος δεν είναι δυνατόν να χαρτογραφηθούν δεόντως τα εν λόγω δίκτυα και, ως εκ τούτου, να αποκλειστούν από τις μετρήσεις.
Συνεπώς, οι μετρούμενες τιμές και η πρόβλεψη της βασικής πορείας μπορεί να υπερβαίνουν την πραγματική κάλυψη.
Επιπλέον, η αναβάθμιση των δικτύων DOCSIS 3.0, τα οποία επί του παρόντος καλύπτουν το 11 % των κατοικιών, θα έχει πολύ περιορισμένο αντίκτυπο στη συνδεσιμότητα των αγροτικών περιοχών.
Τέλος, δεν έχουν όλα τα δίκτυα FTTP επαρκείς διαστάσεις ώστε να παρέχουν ταχύτητες gigabit σε ώρες αιχμής.
Ως εκ τούτου, απαιτούνται περισσότερες επενδύσεις στο δίκτυο πρόσβασης, αλλά και στα κεντρικά τμήματα και στα τμήματα οπισθόζευξης του δικτύου προκειμένου να καλυφθεί η εκθετική αύξηση των αναγκών μετάδοσης δεδομένων που αναμένεται από το 2030 και έπειτα.
Θα χρειαστούν περαιτέρω επενδύσεις σε υλισμικό και λογισμικό πέραν της αναβάθμισης των δικτύων πρόσβασης σε δίκτυα οπτικών ινών (14).
Δεδομένων των ανωτέρω, θα αναληφθούν πρόσθετες εργασίες για την επίτευξη συμφωνίας σχετικά με κοινή μεθοδολογία για έναν ΒΔΕ που θα μετρά τη συνδεσιμότητα gigabit.
Με τον τρόπο αυτόν θα είναι δυνατή η σύγκριση δεδομένων σε επίπεδο ΕΕ σχετικά με την ποιότητα εξυπηρέτησης υποδομών VHCN οι οποίες είναι ικανές να διασφαλίζουν ταχύτητα 1 Gbps υπό συνθήκες αιχμής.
Δεδομένων αυτών των μεθοδολογικών ορίων του ΒΔΕ, μπορεί να σημειωθεί ότι, με βάση τα επί του παρόντος διαθέσιμα στοιχεία, τα σταθερά δίκτυα VHCN που έχουν την ικανότητα να προσφέρουν συνδεσιμότητα gigabit κάλυπταν το 73 % των νοικοκυριών της ΕΕ το 2022, έναντι 70 % το προηγούμενο έτος, και αναμένεται να φτάσουν το 94 % έως το τέλος της περιόδου που καλύπτει η πρόβλεψη.
Η αύξηση αυτή οφείλεται στην ανάπτυξη δικτύων οπτικών ινών (FTTP), τα οποία κάλυπταν το 56 % των νοικοκυριών της ΕΕ το 2022.
Το υπόλοιπο 27 % των νοικοκυριών που εξακολουθούν να μην καλύπτονται από δίκτυα VHCN θα καλυφθεί κυρίως μέσω περαιτέρω εγκατάστασης δικτύων FTTP, γεγονός που θα απαιτήσει συνεχείς προσπάθειες.
Δεν θα πρέπει να αποκλειστεί η πιθανότητα σημαντικό μέρος των αγροτικών περιοχών να χρειαστεί να καλυφθούν από δίκτυα σταθερής ασύρματης πρόσβασης 5G.
Τα κενά στις αγροτικές περιοχές εξακολουθούν να αποτελούν κυρίαρχο πρόβλημα, καθώς το 55 % των νοικοκυριών στις περιοχές αυτές εξακολουθούν να μην καλύπτονται από δίκτυα VHCN.
Ο παράγοντας αυτός δημιουργεί πρόσθετα εμπόδια για την επέκταση των υπηρεσιών ωσότου επιτευχθεί πλήρης κάλυψη.
Το οριακό κόστος σύνδεσης ενός νοικοκυριού αυξάνεται σημαντικά όταν πρόκειται για την κάλυψη αγροτικών περιοχών.
Για την παρακολούθηση της προόδου της κάλυψης FTTP, όπως περιγράφεται στην εκτελεστική απόφαση για τους ΒΔΕ, και για την καλύτερη ερμηνεία των δεδομένων κάλυψης με δίκτυα VHCN, καθορίζεται επίσης μια πορεία σε επίπεδο Ένωσης για τον εν λόγω δείκτη (γράφημα 7).
Βάσει εκτιμήσεων σύμφωνα με τη βασική πορεία, η κάλυψη FTTP προβλέπεται να ανέλθει στο 87 % των νοικοκυριών στην ΕΕ έως το 2030.
(14) Οι επιλογές στρατηγικής για την ανάπτυξη και τις δημόσιες συμβάσεις στον τομέα της ΤΠ θα υπόκεινται σε προέγκριση από το συμβούλιο τεχνολογίας πληροφοριών και κυβερνοασφάλειας της Ευρωπαϊκής Επιτροπής.